《双双燕 秋日过横山堂》
明代·张玮

披蓬探隐，到幽草溪头，碧阴山曲。竹韵松姿，媚却吟眸诗腹。

是处翠峰成簇，更新秋、雨凉如沐。深林宛转芳禽，浅涧琤琮漱玉。

孤独，简编娱目。有纫佩芳兰，供餐茂菊。藤床闲憩，梦入华胥应乐。

好是月明帘轴，恰一枕、清酣睡足。小小花童低报，瓦鼎烹茶刚熟。

作者简介：明常州府武进人，字席之。少孤贫，取糠秕自给，不轻受人一饭。为同里薛敷教所知。讲学东林书院，师孙慎行。其学以慎独研几为宗。万历四十七年进士。授户部主事，出为广东提学佥事。粤俗奢丽，供张远胜他省，玮悉不受。以大吏建魏忠贤生祠，即日引去。崇祯帝即位，复出，累迁左副都御史。不久病卒。有《如此斋诗》。